**Svjetski dan zaštite okoliša**

***POBIJEDIMO AEROZAGAĐENJE***

Danas je Svjetski dan zaštite okoliša, a ovogodišnja tema je ***POBIJEDIMO AEROZAGAĐENJE***!

**Zagađenje zraka je globalni problem, ali je posebno značajan za države koje još uvijek imaju veoma nizak BDP i industriju koja koristi zastarjele tehnologije i fosilna goriva.**

Problematika zraka je jedno od glavnih okolišnih, ali i zdravstvenih, socijalnih i ekonomskih pitanja.

Cjelokupan živi svijet na Planeti Zemlji izložen je djelovanju zraka koji ga okružuje. Osim što zagađeni zrak negativno utiče na ljude, životinje i biljke, štetne čestice i djelovanja kroz lanac ishrane dodatno direktno djeluju na zdravlje ljudi. Svaki čovjek na Zemlji, kao i svaki živi organizam, imaju pravo na čist zrak i čistu životnu sredinu.

Zagađenost zraka izaziva srčane bolesti koji uzrokuju preranu smrt u 80% slučajeva, bolesti respiratornih organa, dijabetes, Alzhajmerovu bolest, demenciju, neplodnost kod žena, lošu koncentraciju kako kod djece, tako i odraslih, što utiče na kvalitetu života.

Loše zdravlje građana povećava troškove u svim sektorima jer smanjuje produktivnost i efektivnost radnika, povećava korištenje bolovanja radnosposobnog stanovništva i iziskuje enormne iznose za liječenje.

Pored navedenih negativnih utjecaja, zagađeni zrak uzrokuje štete u poljoprivredi, šumarstvu, pa čak dovodi do gubitka posebih vrsta u ekosistemu.

Nažalost, do sada se ovim gubicima nije pridavala zaslužena pažnja prilikom kreiranja politika.

Federalno ministarstvo okoliša i turizma je identificiralo značaj navedenih problema i inkorporiralo ih u svoje politike i strategije, dajući im posebnu težinu.

Federalno ministarstvo okoliša i turizma je stoga u protekle tri godine poduzelo niz aktivnosti na rješavanju ovog problema, među kojima su:

* Izrada novog Zakona o zaštiti zraka u koji smo ugradili EU direktive, na kojem smo radili uz pomoć domaćih stručnjaka iz ove oblasti.

Novim zakonom lakše ćemo rješavati emisije iz kućnih ložišta, korištenje neadekvatnih goriva, unaprijediti praćenje emisije zagađujućih materija nastalih npr. skladištenjem goriva, te koristenjem rastvarača, odnosno boja i lakova;

Definisane su zone aglomeracije, kao i pojačane mjere nadzora nad implementacijom odredbi zakona, veće ovlasti inspekcije i pojačane kazne za nepridržavanje odredbi zakona.

U novom zakonu novina je uvođenje tematike klimatskih promjena, obzirom da se BiH, potpisivanjem Pariškog sporazuma, obavezala na provedbu mjera definisanih u polju adaptacije i mitigacije. Industrija, sektor šumarstva, poljoprivrede, otpada, transporta će imati obavezu da sistematski prikupljaju i izvještavaju o stakleničkim gasovima.

* U okviru Strategije zaštite okoliša će se raditi i Strategija zaštite zraka. Kao jedan od rezultata ove aktivnosti dobit ćemo Koordinaciono tijelo na nivou Federacije u oblasti zaštite zraka.
* U okviru Pravilnika o monitoringu kvaliteta zraka uvršten je tzv. Indeks kvaliteta zraka urađen od strane Federalnog hidrometerološkog zavoda i Federalnog zavoda za javno zdravstvo, koji će građanima omogućiti lakše razumijevanje i praćenje zagađenja zraka.
* Federalno ministarstvo okoliša i turizma je jedina institucija u Bosni i Hercegovini koja vodi bazu podataka - Registar o postrojenjima i zagađivačima PRTR. engl. Polutant Release Transfer Register i konstantno se radi na njenoj nadogradnji.

Pozivamo građane da obilježimo 5. juni - Dan okoliša, tako što ćemo svi dati svoj doprinos čistijem zraku i pokazati odgovornost prema našoj životnoj sredini.